b"\n_START_ARTICLE_\nGela\n_START_SECTION_\nHist\xc3\xb2ria\n_START_PARAGRAPH_\nGela fou una antiga ciutat grega de Sic\xc3\xadlia a la costa sud de l'illa, entre Agrigent i Camarina, a la desembocadura del riu Gela._NEWLINE_Tuc\xc3\xaddides diu que fou fundada el 690 aC per una col\xc3\xb2nia de cretencs i rodis dirigida per Ant\xc3\xadfemos de Rodes i \xc3\x88ntimos de Creta. Els rodis venien de Lindos i la ciutat es va dir inicialment Lindis (llat\xc3\xad Lindii) per\xc3\xb2 amb el temps va agafar el nom del riu._NEWLINE_Poc es coneix de la seva hist\xc3\xb2ria en els primers segles. Van lluitar amb els habitants nadius de l'interior i hi va haver algunes lluites faccionals, una d'elles en la que va participar Telines, ancestre de Gel\xc3\xb3 I. El 582 aC van fundar la col\xc3\xb2nia d'Agrigent que aviat es va fer m\xc3\xa9s poderosa que la metr\xc3\xb2poli, especialment sota el tir\xc3\xa0 Falaris._NEWLINE_La constituci\xc3\xb3 era olig\xc3\xa0rquica i aix\xc3\xad va seguir fins que Cleandre de Gela va assolir el poder absolut (505 aC-498 aC) que va transmetre a son germ\xc3\xa0 Hip\xc3\xb2crates de Gela (498 aC-491 aC), sota el que Gela va tornar a agafar una esp\xc3\xa8cie d'hegemonia i va estendre el seu poder a una bona part de l'illa, sotmetent Leontins, Cal\xc2\xb7l\xc3\xadpolis i Naxos; va ocupar Zancle que va cedir als colons de Samos i va fer la guerra a Siracusa que va haver de cedir Camarina a canvia de la pau. A la mort d'Hip\xc3\xb2crates el va succeir Gel\xc3\xb3 I que va seguir la pol\xc3\xadtica expansionista i el 485 aC es va apoderar de Siracusa; Gel\xc3\xb3 va dirigir tots els seus esfor\xc3\xa7os a engrandir la seva nova capital i va fer emigrar a la meitat de la poblaci\xc3\xb3 de Gela cap a Siracusa. El seu successor Hier\xc3\xb3 I va condemnar a l'exili a molts ciutadans de Gela, per\xc3\xb2 despr\xc3\xa9s de l'expulsi\xc3\xb3 de Trasibul (466 aC) els exiliats van retornar a la seva ciutat i la van repoblar, restablint la seva llibertat, i encara van enviar un grup de colons a Camarina que havia estat despoblada per ordre de Gel\xc3\xb3. Del 466 aC al 406 aC van ser anys de gran prosperitat per Gela i en general per Sic\xc3\xadlia i Gela va seguir la l\xc3\xadnia pol\xc3\xadtica que seguien gaireb\xc3\xa9 totes les ciutats d\xc3\xb2riques de l'illa i van estar al costat de Siracusa en contra de l'expedici\xc3\xb3 d'Atenes (415 aC) i van enviar un cos d'ex\xc3\xa8rcit inicial al que despr\xc3\xa9s de les primeres vict\xc3\xb2ries van afegir 600 homes m\xc3\xa9s i cinc vaixells._NEWLINE_El 406 aC els cartaginesos van envair l'illa i van ocupar i destruir Himera, Selinunt i Agrigent; despr\xc3\xa9s de la destrucci\xc3\xb3 d'Agrigent els seus habitants es van refugiar a Gela, i aquesta ciutat va demanar ajut a Dion\xc3\xads de Siracusa, per\xc3\xb2 tot i que aquest va visitar la ciutat i va instal\xc2\xb7lar un govern democr\xc3\xa0tic, no va prendre les mesures adients per la seva defensa; el 405 aC els cartaginesos es van presentar davant de la ciutat i la van assetjar; Gela no tenia una posici\xc3\xb3 defensiva forta i les seves muralles no eren massa bones per\xc3\xb2 els habitants van resistir una mica i van poder rebutjar el primer atac, donant temps a l'arribada de Dion\xc3\xads amb un fort ex\xc3\xa8rcit. El siracus\xc3\xa0 va atacar el camp cartagin\xc3\xa8s per\xc3\xb2 fou derrotat i llavors va aconsellar als habitant de rendir-se i abandonar sans i estalvis la ciutat. Aix\xc3\xad Gela va quedar buida i els seus habitants es van retirar a Leontins. Els cartaginesos la van ocupar i saquejar. _NEWLINE_Poc temps despr\xc3\xa9s Dion\xc3\xads i Cartago van acordar la pau i entre els pactes es va permetre als habitants de Gela de retornar a la seva ciutat amb la condici\xc3\xb3 de no restaurar les fortificacions i de pagar un tribut. Gela va complir amb el pacte per\xc3\xb2 ja no va retrobar el seu antic esplendor. _NEWLINE_El 379 aC Gela va proclamar la separaci\xc3\xb3 de la clientela de Cartago i es va unir a Dion\xc3\xads en l'expedici\xc3\xb3 contra les ciutats occidentals de Sic\xc3\xadlia i tots i les diferents alternatives de la guerra van aconseguir romandre independents, llibertat que els hi fou reconeguda pel tractat del 363 aC._NEWLINE_El 357 aC es va unir a Di\xc3\xb3 de Siracusa quan va desembarcar a Sic\xc3\xadlia; el 338 aC despr\xc3\xa9s de la vict\xc3\xb2ria de Timole\xc3\xb3, Gela, que estava en una forta decad\xc3\xa8ncia, fou repoblada per un grup de colons, alguns antics pobladors que vivien a altres llocs i altres procedents de l'illa de Ceos. Aix\xc3\xb2 va permetre a Gela augmentar la seva prosperitat a un nivell no massa alt per\xc3\xb2 si acceptable. Durant les guerres d'Ag\xc3\xa0tocles figura com a ciutat-estat independent; quan el 311 aC Gela es va revoltar contra Ag\xc3\xa0tocles, el tir\xc3\xa0 va anar a l'illa des l'\xc3\x80frica i va ocupar la ciutat matant a quatre mil dels seus habitants; derrotat Ag\xc3\xa0tocles al riu Economos, es va refugiar amb el seu ex\xc3\xa8rcit a Gela, on es va poder defensar dels cartaginesos; per\xc3\xb2 el 309 aC els agrigentins, dirigits per Xen\xc3\xb2dicos, es van rebel\xc2\xb7lar i van proclamar la independ\xc3\xa8ncia de les ciutats gregues, entre elles Gela, que fou la primera a assolir el nou estatus i a unir-se a Xen\xc3\xb2dicos. _NEWLINE_Com a ciutat independent va tornar a ser prospera. Res se sap de la seva pol\xc3\xadtica interior d'aquells anys i quan torna a ser esmentada estava en mans de Finties, d\xc3\xa8spota d'Agrigent, que va fundar una nova ciutat que va anomenar Phintias a la desembocadura del riu Himera, i per poblar-la va fer anar all\xc3\xad als ciutadans de Gela, i perqu\xc3\xa8 no pogueren tornar la va fer demolir. _NEWLINE_Aix\xc3\xb2 no va servir del tot i anys despr\xc3\xa9s alguns antics habitants de Gela es van establir al lloc de l'antiga ciutat. Se sap que fou devastada pels mamertins, per\xc3\xb2 no apareix a la Primera Guerra P\xc3\xbanica (en la que nom\xc3\xa9s s'esmenta als gelans en connexi\xc3\xb3 amb la ciutat de Phintias), per\xc3\xb2 despr\xc3\xa9s de la conquesta romana la ciutat va tornar a existir com entitat separada de segon ordre; Cicer\xc3\xb3 diu que Escipi\xc3\xb3 va retornar a la ciutat les est\xc3\xa0tues que li havien estat arrabassades per Verres; per\xc3\xb2 Estrab\xc3\xb3 diu que en el seu temps estava deshabitada i l'esmenta junt amb Naxos i Cal\xc2\xb7l\xc3\xadpolis entre les ciutats famoses desaparegudes; per\xc3\xb2 probablement no cal considerar a Estrab\xc3\xb3 en sentit literal, sin\xc3\xb3 m\xc3\xa9s aviat com que era una ciutat amb molt pocs habitants, car Plini el Vell i Ptolemeu l'esmenten encara com a petita ciutat, per\xc3\xb2 despr\xc3\xa9s ja no torna a apar\xc3\xa8ixer i devia acabar per despoblar-se totalment._NEWLINE_La seva situaci\xc3\xb3 ha estat objecte de controv\xc3\xa8rsia: la moderna Alicata, a la desembocadura del riu Salso, fou la primera ubicaci\xc3\xb3 proposada (es va trobar una inscripci\xc3\xb3, per\xc3\xb2 es pensa que les ru\xc3\xafnes de la ciutat que es troba en aquest lloc corresponen a Phintias), per\xc3\xb2 en general s'ha adm\xc3\xa8s que era a la moderna Terranova, a uns 30 km m\xc3\xa9s a l'est, a la desembocadura del Fiume di Terranova. Aquesta ciutat fou fundada per l'emperador Frederic II al segle XIII i encara es troben algunes ru\xc3\xafnes d'una antiga ciutat, entre elles les restes d'un temple i una part de les muralles, i a les excavacions s'han trobar nombrosos objectes (monedes, gerres...). El nom Gela derivaria de la paraula s\xc3\xadcula psela (fred o gelat) connectada amb la paraula llatina gelu (gel). El riu Gela era considerat un deu i apareix a les monedes de la ciutat amb cap hum\xc3\xa0 amb el t\xc3\xadtol de Sosipoais. El camp de Gela (el territori) s'estenia cap a l'oest, i era molt f\xc3\xa8rtil; produ\xc3\xafa a m\xc3\xa9s sal, que era un producte molt apreciat. El l\xc3\xadmit amb Agrigent per l'oest era el riu Himera; cap a l'interior s'estenia uns 35 km on els itineraris encara esmenten una estaci\xc3\xb3 de nom Gelasium Philosophianis (actual Piazza) que es creu que marcava el l\xc3\xadmit del territori._NEWLINE_A la ciutat va n\xc3\xa9ixer Apol\xc2\xb7lodor de Gela, un poeta c\xc3\xb2mic (que cal no confondre a amb Apol\xc2\xb7lodor de Caristos); fou lloc de resid\xc3\xa8ncia d'\xc3\x88squil quan fou expulsat d'Atenes, i va morir d'accident a la ciutat (456 aC) essent la seva tomba visible durant molt de temps. Paus\xc3\xa0nies diu que la ciutat tenia el seu tresor a Ol\xc3\xadmpia i esmenta algunes est\xc3\xa0tues fetes per D\xc3\xa8dal que van ser a la ciutat per\xc3\xb2 despr\xc3\xa9s van desapar\xc3\xa8ixer. Una est\xc3\xa0tua colossal d'Apol\xc2\xb7lo que era a la rodalia de la ciutat, se la van emportar els cartaginesos el 405 aC i la van enviar a Tir on encara era quan Alexandre el gran va entrar a la ciutat."